IZVEDBENA UREDBA KOMISIJE (EU) 2020/1191

z dne 11. avgusta 2020

o vzpostavitvi ukrepov za preprečevanje vnosa virusa rjave grbančavosti plodov paradižnika (virusa ToBRFV) v Unijo in njegovega širjenja znotraj Unije ter razveljavitvi Izvedbenega sklepa (EU) 2019/1615

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2016/2031 Evropskega parlamenta in Sveta z dne 26. oktobra 2016 o ukrepih varstva pred škodljivimi organizmi rastlin, spremembi uredb (EU) št. 228/2013, (EU) št. 652/2014 in (EU) št. 1143/2014 Evropskega parlamenta in Sveta ter razveljavitvi direktiv Sveta 69/464/EGS, 74/647/EGS, 93/85/EGS, 98/57/ES, 2000/29/ES, 2006/91/ES in 2007/33/ES (1) ter zlasti člena 30 Uredbe,

ob upoštevanju Uredbe (EU) 2017/625 Evropskega parlamenta in Sveta z dne 15. marca 2017 o izvajanju uradnega nadzora in drugih uradnih dejavnosti, da se zagotovi uporaba zakonodaje o živilih in krmi, pravil o zdravju in dobrobiti živali ter zdravju rastlin in fitofarmacevtskih sredstvih, ter o spremembi uredb (ES) št. 999/2001, (ES) št. 396/2005, (ES) št. 1069/2009, (ES) št. 1107/2009, (EU) št. 1151/2012, (EU) št. 652/2014, (EU) 2016/429 in (EU) 2016/2031 Evropskega parlamenta in Sveta, uredb Sveta (ES) št. 1/2005 in (ES) št. 1099/2009 ter direktiv Sveta 98/58/ES, 1999/74/ES, 2007/43/ES, 2008/119/ES in 2008/120/ES ter razveljavitvi uredb (ES) št. 854/2004 in (ES) št. 882/2004 Evropskega parlamenta in Sveta, direktiv Sveta 89/608/EGS, 89/662/EGS, 90/425/EGS, 91/496/EGS, 96/23/ES, 96/93/ES in 97/78/ES ter sklepa Sveta 92/438/EGS (2) in zlasti člena 22(3) in člena 52 Uredbe,

ob upoštevanju naslednjega:

(1) Virus rjave grbančavosti plodov paradižnika (virus ToBRFV) (v nadaljnjem besedilu: zadevni škodljivi organizem) v Izvedbeni uredbi Komisije (EU) 2019/2072 (3) trenutno ni naveden kot karantenski škodljivi organizem za Unijo ali kot nadzorovani nekarantenski škodljivi organizem za Unijo.

(2) Vendar države članice od leta 2018 poročajo o izbruhih zadevnega škodljivega organizma na paradižnikih na njihovem ozemlju in o ukrepih, sprejetih za njegovo zatiranje. Nemčija in Italija sta leta 2018 oz. leta 2019 izvedli analizi tveganja v zvezi s škodljivimi organizmi, ki sta pokazali, da bi lahko zadevni škodljivi organizem in njegovi škodljivi učinki predstavljali veliko nevarnost za zdravje rastlin v Uniji, zlasti za pridelavo sort Solanum lycopersicum L. in Capsicum spp.

(3) Na podlagi tega je bil sprejet Izvedbeni sklep Komisije (EU) 2019/1615 (4) za vzpostavitev ukrepov za preprečevanje vnosa zadevnega škodljivega organizma v Unijo in njegovega širjenja znotraj Unije.

(4) Po sprejetju Izvedbenega sklepa (EU) 2019/1615 so bile zbrane novejše znanstvene informacije o širjenju zadevnega škodljivega organizma in metodah testiranja, ki upravičujejo potrebo po podrobnejših ukrepih v primerjavi s tistimi iz Izvedbenega sklepa (EU) 2019/1615.

(5) Zlasti bi bilo treba testirati semena sort Solanum lycopersicum L. in Capsicum spp., ne glede na njihovo poreklo. To je nujno zaradi negotovosti v zvezi z navzočnostjo škodljivega organizma po vsem svetu in ker se s semeni različnega porekla pogosto trguje v mešanih partijah, s čimer se poveča tveganje za širjenje zadevnega škodljivega organizma.

(6) Poleg tega morajo za vzpostavitev enot pridelave, prostih škodljivega organizma, veljati nekateri ukrepi, da se zagotovi pridelava zdravega materiala.

(7) Za sorte Capsicum spp., za katere je znano, da so odporne proti zadevnemu škodljivemu organizmu, se ne šteje, da predstavljajo tveganje za okužbo in širjenje zadevnega škodljivega organizma. Zato bi bilo treba te sorte izvzeti iz zahtev za testiranje, če so uradno potrjene kot odporne.

(8) Vzorčenje in testiranje bi bilo treba izvajati pod posebnimi pogoji na podlagi najnovejših informacij, zbranih na ravni Unije in mednarodni ravni. Metode verižne reakcije s polimerazo (PCR) v realnem času so najučinkovitejše pri odkrivanju in identifikaciji zadevnega škodljivega organizma. Encimska imunska metoda (ELISA) je manj občutljiva in manj specifična, saj je bilo ugotovljeno, da navzkrižno reagira z drugimi virusi paradižnika. Vendar je zaradi pandemije COVID-19 prišlo do pomanjkanja kompletov, potrebnih za metode PCR v realnem času. Metodo ELISA bi bilo treba do 1. oktobra 2020 prav tako šteti za sprejemljivo metodo za odkrivanje in identifikacijo zadevnega škodljivega organizma. To vzorčenje in testiranje bi bilo treba opraviti poleg vzorčenja za fizične preglede, ki se izvaja v skladu z določbami Izvedbene uredbe Komisije (EU) 2019/2130 (5), da se zagotovi višja raven fitosanitarne zaščite Unije.

(9) Pogoji za premeščanje rastlin za saditev se ne bi smeli uporabljati za rastline, ki so že pridelane v skladu z Izvedbenim sklepom (EU) 2019/1615, ker ne bi bilo sorazmerno zahtevati dodatno testiranje za navedena semena in ker v večini primerov navedenih pogojev ne bi bilo mogoče zagotoviti v praksi.

(10) Priloga III k Izvedbeni uredbi (EU) 2019/2130 določa pravila o postopkih, ki jih je treba izvajati med fizičnimi pregledi rastlin za saditev, vključno z vzorčenjem. Poleg navedenih pravil in za prilagoditev pogostosti vzorčenja in testiranja v zvezi s fitosanitarnim tveganjem zadevnega škodljivega organizma bi morale države članice opredeliti pogostost vzorčenja in testiranja pošiljk zadevnih semen in zadevnih rastlin za saditev ob uvozu. Raven pogostosti ne bi smela biti nižja od 20 % uvoženih zadevnih semen in zadevnih rastlin za saditev, da se zagotovi pregled ustrezno reprezentativnega vzorca.

(11) Izvedbeni sklep (EU) 2019/1615 bi bilo treba razveljaviti in nadomestiti s to uredbo, da se upoštevata Uredba (EU) 2016/2031 in Izvedbena uredba (EU) 2019/2072, ki se uporabljata od 14. decembra 2019.

(12) To uredbo bi bilo treba uporabljati do 31. maja 2022, da se omogoči dovolj časa za spremljanje stanja in opredelitev fitosanitarnega statusa zadevnega škodljivega organizma v zvezi z njegovo razširjenostjo na ozemlju Unije in po svetu.

(13) Za hitro obravnavanje fitosanitarnega tveganja zadevnega škodljivega organizma bi bilo treba pravila te uredbe začeti uporabljati v najkrajšem možnem času. Zato bi morala ta uredba začeti veljati tretji dan po objavi.

(14) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1 Opredelitev pojmov V tej uredbi se uporabljajo naslednje opredelitve pojmov: (a) „zadevni škodljivi organizem“ pomeni virus rjave grbančavosti plodov paradižnika (virus ToBRFV); (b) „zadevne rastline za saditev“ pomeni rastline za saditev sort Solanum lycopersicum L. in Capsicum spp., razen semen; (c) „zadevna semena“ pomeni semena sort Solanum lycopersicum L. in Capsicum spp.; (d) „zadevni plodovi“ pomeni plodove sort Solanum lycopersicum L. in Capsicum spp.

Člen 2 Prepovedi v zvezi z zadevnim škodljivim organizmom Prepovedano je vnašanje zadevnega škodljivega organizma na ozemlje Unije, njegovo premikanje po njem ter posedovanje, razmnoževanje ali izpust na njem.

Člen 3 Odkritje ali sum navzočnosti zadevnega škodljivega organizma 1. Vsaka oseba na ozemlju Unije, ki sumi ali odkrije navzočnost zadevnega škodljivega organizma, nemudoma obvesti pristojni organ in mu predloži vse ustrezne informacije o navzočnosti ali sumu navzočnosti zadevnega škodljivega organizma. 2. Pristojni organ ob prejemu takih informacij: (a) nemudoma evidentira predložene informacije; (b) sprejme vse potrebne ukrepe za potrditev navzočnosti ali suma navzočnosti zadevnega škodljivega organizma; (c) zagotovi, da se vse osebe, ki imajo pod svojim nadzorom rastline, ki bi lahko bile okužene z zadevnim škodljivim organizmom, obvestijo o: (i) navzočnosti ali sumu navzočnosti zadevnega škodljivega organizma ter (ii) morebitnih tveganjih, povezanih z zadevnim škodljivim organizmom, in ukrepih, ki jih je treba sprejeti.

Člen 4 Ukrepi v zvezi s potrjeno navzočnostjo zadevnega škodljivega organizma Kadar se navzočnost ali sum navzočnosti zadevnega škodljivega organizma potrdi na ozemlju države članice, pristojni organ zadevne države članice zagotovi, da so sprejeti ustrezni ukrepi za izkoreninjenje zadevnega škodljivega organizma v skladu s členom 17 Uredbe (EU) 2016/2031.

Člen 5 Sistematične raziskave glede navzočnosti zadevnega škodljivega organizma v državah članicah 1. Države članice izvedejo letne sistematične raziskave glede navzočnosti zadevnega škodljivega organizma na zadevnih rastlinah za saditev, zadevnih semenih in zadevnih plodovih na svojem ozemlju, vključno z mesti pridelave zadevnih semen in zadevnih rastlin za saditev. 2. Navedene sistematične raziskave: (a) vključujejo vzorčenje in testiranje, kot sta določena v Prilogi, ter (b) temeljijo na: (i) ocenjenem tveganju vnosa in širjenja zadevnega škodljivega organizma v zadevno državo članico in znotraj nje ter (ii) trdnih znanstvenih in tehničnih načelih v zvezi z možnostjo odkrivanja zadevnega škodljivega organizma. 3. Države članice Komisiji in drugim državam članicam do 30. aprila vsako leto sporočijo rezultate sistematičnih raziskav, izvedenih v predhodnem koledarskem letu.

Člen 6 Premeščanje zadevnih rastlin za saditev znotraj Unije 1. Zadevne rastline za saditev se lahko premeščajo znotraj Unije le, če jim je priložen rastlinski potni list in če sta izpolnjena oba naslednja pogoja: (a) zadevne rastline so bile gojene na enoti pridelave, kjer je znano, da zadevni škodljivi organizem ni navzoč, na podlagi uradnih pregledov, ki se izvedejo ob ustreznem času za odkrivanje zadevnega škodljivega organizma, in kadar zadevne rastline kažejo simptome zadevnega škodljivega organizma, pristojni organ zagotovi njihovo vzorčenje in testiranje, ki pokažeta, da so navedene rastline proste zadevnega škodljivega organizma; (b) partije zadevnih rastlin za saditev so bile hranjene ločeno od drugih partij zadevnih rastlin za saditev z uporabo ustreznih higienskih ukrepov in fizičnega ločevanja. Vzorčenje za testiranje, kot je navedeno v tem odstavku, se izvaja, kot je določeno v Prilogi. 2. Odstavek 1 se ne uporablja za: (a) zadevne rastline sorte Capsicum spp., za katere je znano, da so odporne proti zadevnemu škodljivemu organizmu; (b) zadevne rastline za saditev, pridelane v skladu z Izvedbenim sklepom (EU) 2019/1615.

Člen 7 Premeščanje zadevnih semen znotraj Unije 1. Zadevna semena se lahko premeščajo znotraj Unije le, če jim je priložen rastlinski potni list in če izpolnjujejo vse naslednje pogoje: (a) njihove matične rastline so bile pridelane na enoti pridelave, kjer je znano, da zadevni škodljivi organizem ni navzoč, na podlagi uradnih pregledov, ki se izvedejo ob ustreznem času za odkrivanje zadevnega škodljivega organizma; (b) pristojni organ ali poklicni izvajalci dejavnosti pod uradnim nadzorom pristojnega organa so opravili vzorčenje in testiranje semen ali njihovih matičnih rastlin v zvezi z zadevnim škodljivim organizmom, s katerima je bilo ugotovljeno, da so navedena semena in rastline prosti zadevnega škodljivega organizma. V primeru suma navzočnosti zadevnega škodljivega organizma vzorčenje in testiranje izvedejo le pristojni organi v skladu s točko (c) člena 87(3) Uredbe (EU) 2016/2031; (c) poreklo vseh partij zadevnih semen se evidentira in dokumentira. 2. Zadevna semena, ki so še vedno v skladišču pred 15. avgustom 2020, pristojni organ ali poklicni izvajalci dejavnosti pod uradnim nadzorom pristojnega organa vzorčijo in testirajo v zvezi z zadevnim škodljivim organizmom, preden so premeščena znotraj Unije in za katera se ugotovi, da so prosta zadevnega škodljivega organizma. 3. Vzorčenje in testiranje semen se izvedeta, kot je določeno v Prilogi. 4. Odstavka 1 in 2 se ne uporabljata za zadevna semena sorte Capsicum spp., za katera je znano, da so odporna proti zadevnemu škodljivemu organizmu.

Člen 8 Vnos zadevnih rastlin za saditev v Unijo 1. Zadevne rastline za saditev, razen tistih sorte Capsicum spp., za katere je znano, da so odporne proti zadevnemu škodljivemu organizmu, s poreklom iz tretjih držav se lahko vnesejo v Unijo le, če jim je priloženo fitosanitarno spričevalo, ki v rubriki „Dopolnilna izjava“ vključuje naslednje elemente: (a) uradno izjavo, da zadevne rastline za saditev izvirajo iz zadevnih semen, za katera sta bila opravljena vzorčenje in testiranje v zvezi z zadevnim škodljivim organizmom, kot je določeno v Prilogi, ki sta pokazala, da so navedene rastline proste zadevnega škodljivega organizma; (b) uradno izjavo, da so bile zadevne rastline za saditev pridelane na enoti pridelave, ki jo registrira in nadzoruje nacionalna organizacija za varstvo rastlin v državi porekla, ter da je za navedene rastline znano, da so proste zadevnega škodljivega organizma na podlagi uradnih pregledov, ki se izvedejo ob ustreznem času za odkrivanje navedenega škodljivega organizma, v primeru simptomov pa se opravita vzorčenje in testiranje v zvezi z zadevnim škodljivim organizmom, s katerima je bilo ugotovljeno, da so navedene rastline proste zadevnega škodljivega organizma; (c) ime registrirane enote pridelave. 2. Zadevne rastline sorte Capsicum spp., za katere je znano, da so odporne proti zadevnemu škodljivemu organizmu, s poreklom iz tretjih držav se lahko vnesejo v Unijo le, če jim je priloženo fitosanitarno spričevalo, v katerem je v rubriki „Dopolnilna izjava“ potrjena navedena odpornost.

Člen 9 Vnos zadevnih semen v Unijo 1. Zadevna semena s poreklom iz tretjih držav, razen tistih sorte Capsicum spp., za katera je znano, da so odporna proti zadevnemu škodljivemu organizmu, se lahko vnesejo v Unijo le, če jim je priloženo fitosanitarno spričevalo, ki v rubriki „Dopolnilna izjava“ zajema naslednje: (a) uradno izjavo, da sta izpolnjena oba naslednja pogoja: (i) matične rastline zadevnih semen so bile pridelane na enoti pridelave, kjer je znano, da zadevni škodljivi organizem ni navzoč, na podlagi uradnih pregledov, ki se izvedejo ob ustreznem času za odkrivanje zadevnega škodljivega organizma; (ii) za zadevna semena ali njihove matične rastline sta bila opravljena uradno vzorčenje in testiranje v zvezi z zadevnim škodljivim organizmom, s katerima je bilo ugotovljeno, da so navedena semena in rastline prosti zadevnega škodljivega organizma; (b) ime registrirane enote pridelave. 2. Zadevna semena sorte Capsicum spp., za katera je znano, da so odporna proti zadevnemu škodljivemu organizmu, s poreklom iz tretjih držav se lahko vnesejo v Unijo le, če jim je priloženo fitosanitarno spričevalo, v katerem je v rubriki „Dopolnilna izjava“ potrjena navedena odpornost.

Člen 10 Uradni pregledi ob vnosu v Unijo Pristojni organ na mejni kontrolni točki prvega prispetja v Unijo vzorči in testira najmanj 20 % pošiljk zadevnih semen in zadevnih rastlin za saditev, kot je določeno v Prilogi.

Člen 11 Razveljavitev Izvedbenega sklepa (EU) 2019/1615 Izvedbeni sklep (EU) 2019/1615 se razveljavi s 15. avgustom 2020.

Člen 12 Obdobje uporabe Ta uredba se uporablja do 31. maja 2022.

Člen 13 Začetek veljavnosti Ta uredba začne veljati tretji dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 11. avgusta 2020 Za Komisijo Predsednica Ursula VON DER LEYEN

(1) UL L 317, 23.11.2016, str. 4.

(2) UL L 95, 7.4.2017, str. 1.

(3) Izvedbena uredba Komisije (EU) 2019/2072 z dne 28. novembra 2019 o določitvi enotnih pogojev za izvajanje Uredbe (EU) 2016/2031 Evropskega parlamenta in Sveta, kar zadeva ukrepe varstva pred škodljivimi organizmi rastlin, ter razveljavitvi Uredbe Komisije (ES) št. 690/2008 in spremembi Izvedbene uredbe Komisije (EU) 2018/2019

(UL L 319, 10.12.2019, str. 1).

(4) Izvedbeni sklep Komisije (EU) 2019/1615 z dne 26. septembra 2019 o vzpostavitvi nujnih ukrepov za preprečevanje vnosa virusa paradižnika ToBRFV v Unijo in njegovega širjenja znotraj Unije (UL L 250, 30.9.2019, str. 91).

(5) Izvedbena uredba Komisije (EU) 2019/2130 z dne 25. novembra 2019 o določitvi podrobnih pravil o postopkih, ki jih je treba izvajati med dokumentacijskimi, identifikacijskimi in fizičnimi pregledi živali in blaga, nad katerimi se izvaja uradni nadzor na mejnih kontrolnih točkah, ter po njih (UL L 321, 12.12.2019, str. 128).